b'\n_START_ARTICLE_\nKam?\n_START_PARAGRAPH_\n\xc2\xbbKam?\xc2\xab\xc2\xa0je pesem Franceta Pre\xc5\xa1erna, prvi\xc4\x8d objavljena v \xc4\x8dasopisu Illyrisches Blatt 30. aprila 1836 vzporedno s pesnikovim nem\xc5\xa1kim prevodom Wohin?. Nastala je okoli leta 1835 in je bila najprej namenjena za Krajnsko \xc4\x8dbelico, vendar zbornik tistega leta ni iz\xc5\xa1el. Pesem se v prvotnem zapisu ni ohranila, v prvi objavi pa \xc5\xa1e ni bila razdeljena v kitice.\n_START_SECTION_\nOkoli\xc5\xa1\xc4\x8dine nastanka\n_START_PARAGRAPH_\nPesem sodi v obdobje Pre\xc5\xa1ernovega ustvarjanja (1834\xe2\x80\x931839), katerega glavna zna\xc4\x8dilnost je odklon od soneta in preusmerjanje k baladi, romanci ter ljudskemu pesni\xc5\xa1tvu. Za\xc4\x8detek tega obdobja se do neke mere pokriva z letnico \xc4\x8copove smrti (1835), kar ka\xc5\xbee na izgubo ene izmed pomembnih zunanjih pobud k ustvarjanju umetni\xc5\xa1ko zahtevnej\xc5\xa1e poezije, kakr\xc5\xa1ni se je skoraj v celoti posve\xc4\x8dal v obdobju tesnih stikov s \xc4\x8copom (1828\xe2\x80\x931835). Poleg tega zunanjega vzroka so delovali tudi pesnikovi osebni razlogi, ki so ga vse bolj odvra\xc4\x8dali od visoke poezije. Med prvimi je bilo spoznanje, da je Julija Primic zanj za vedno izgubljena, saj se je leta 1835 zaro\xc4\x8dila z Jo\xc5\xbeefom Anzelmom pl. Scheuchenstuelom, hkrati z njim pa vse bolj izostrena zavest o problemati\xc4\x8dnem osebnem socialnem polo\xc5\xbeaju sredi me\xc5\xa1\xc4\x8danske dru\xc5\xbebe. Pre\xc5\xa1ernova odvetni\xc5\xa1ka kariera namre\xc4\x8d ni bila uspe\xc5\xa1na, saj je samostojno advokaturo dobil \xc5\xa1ele po 14 letih, in sicer leta 1846 v Kranju, prej pa je bil koncipient in pisarni\xc5\xa1ki vodja pri ljubljanskem odvetniku Bla\xc5\xbeu Crobathu. Glavni razlog za neuspe\xc5\xa1no poklicno pot je bila Pre\xc5\xa1ernova neprilagojenost takratnim dru\xc5\xbebenim, politi\xc4\x8dnim in verskim normam. Tako je bil kot pripadnik svobodnega mi\xc5\xa1ljenja v nasprotju z vladajo\xc4\x8do stranjo, ki mu je \xc5\xbeivljenje postopoma potisnila v provincialni kot, kjer je kon\xc4\x8dal kot me\xc5\xa1\xc4\x8danski napol deklasiranec, ki mu je ostalo le intelektualno imetje._NEWLINE_To obdobje Pre\xc5\xa1ernovega ustvarjanja je prehodno, saj v njem prihaja do izrazitej\xc5\xa1ega sovpadanja klasi\xc4\x8dne oblike z ljudsko.'